**ՀՀ ԱՐԴԱՐԱԴԱՏՈՒԹՅԱՆ ՆԱԽԱՐԱՐՈՒԹՅԱՆ**

**ՀԻՄՆԱՎՈՐՈՒՄԸ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԵՎ ԶԱՐԳԱՑՄԱՆ ԻՐԱՎՈՒՆՔԻ**

**ՄԻՋԱԶԳԱՅԻՆ ԿԱԶՄԱԿԵՐՊՈՒԹՅԱՆ (IDLO) ՄԻՋԵՎ ՕՐԵՆՔԻ ԳԵՐԱԿԱՅՈՒԹՅԱՆ ՈԼՈՐՏՈՒՄ ՀԱՄԱԳՈՐԾԱԿՑՈՒԹՅԱՆ ԵՎ ՀԱՅԱՍՏԱՆՈՒՄ ԳՐԱՍԵՆՅԱԿ**

**ՀԻՄՆԵԼՈՒ ՎԵՐԱԲԵՐՅԱԼ» ՓՈԽԸՄԲՌՆՄԱՆ ՀՈՒՇԱԳՐԻ ՍՏՈՐԱԳՐՄԱՆ ՆՊԱՏԱԿԱՀԱՐՄԱՐՈՒԹՅԱՆ** **ՎԵՐԱԲԵՐՅԱԼ**

Զարգացման իրավունքի միջազգային կազմակերպությունը (IDLO) (այսուհետ՝ Կազմակերպություն) միջկառավարական կազմակերպություն է, որի գործունեությունն ուղղված է իրավունքի գերակայության ապահովմանը։ Այս առաքելությունն իրականացնելու նպատակով այն աջակցում է մարդկանց և համայնքներին իրենց իրավունքները պաշտպանելու հարցում և տրամադրում է կառավարություններին գործնական գիտելիքներ մարդու իրավունքների ապահովման ոլորտում։ Կազմակերպությունը գործունեություն է ծավալում աշխարհի ավելի քան 90 երկրներում և հանդիսանում է ՄԱԿ-ի Գլխավոր ասամբլեայի դիտորդ կազմակերպություն։

ԱՄՆ դեսպանության թմրամիջոցների դեմ պայքարի և իրավապահ համագործակցության գրասենյակի (INL) միջոցով արդեն իսկ սերտ և փոխշահավետ համագործակցություն է ծավալվել ՀՀ արդարադատության նախարարության և Զարգացման իրավունքի միջազգային կազմակերպության միջև: Կողմերի միջև համագործակցություն է իրականացվել նաև 2018 թվականին «Սնանկության մասին» օրենքի նախագծի ընդունումից հետո նախատեսվող սնանկության գործով կառավարիչների վերապատրասման, ուղեցույցերի պատրաստման, շահագրգիռ մարմիններին փոփոխությունների ներկայացման, ինչպես նաև սնանկության էլեկտրոնային հարթակի մշակմանն ու դրա գործարկմանն առնչվող մի շարք հարցերի շուրջ: Ներկայումս ՀՀ արդարադատության նախարարությունը և Կազմակերպությունը համագործակցում են ՀՀ կառավարության հակակոռուպցիոն բարեփոխումների ոլորտում, մասնավորապես, Կազմակերպությունն օժանդակում է Հակակոռուպցիոն կոմիտեի և Հակակոռուպցիոն դատարանի ստեղծման աշխատանքներին:

Հարկ է նաև շեշտել, որ 2020 թվականի հուլիսի 24-ին ՀՀ արդարադատության նախարարության, ՀՀ գլխավոր դատախազության և ԱՄՆ դեսպանության միջև ստորագրված եռակողմ Գործողությունների ծրագրով՝ ընդհանուր 1.75 մլն դոլար, նախատեսվել է միայն 2020թ. համար։ Ըստ Գործողությունների ծրագրի հակակոռուպցիոն բարեփոխումների ոլորտում ԱՄՆ աջակցության տրամադրումն իրականացվելու է Կազմակերպության ներգրավմամբ՝ որպես իրականացնող կազմակերպություն՝ ձեռնարկելով և իրականացնելով համատեղ գործողություններ:

Մինչ օրս Կազմակերպությունը փորձագետների մասնագիտական ներգրավմամբ աջակցել է Հակակոռուպցիոն կոմիտեի օրենսդրական փաթեթի մշակման աշխատանքներին: Կազմակերպությունը ծավալուն ներդրում է ունեցել հակակոռուպցիոն դատարանների ստեղծմանն ուղղված օրենսդրական նախագծերի մշակման գործընթացում, հատկապես, հակակոռուպցիոն գործերով դատավորների ընտրության փուլում թափանցիկություն և ներառականություն ապահովելու անհրաժեշտ կառուցակարգերի սահմանման տեսանկյունից։ Միաժամանակ ակնկալվում է, որ Հակակոռուպցիոն կոմիտեի և հակակոռուպցիոն դատարանների կազմավորման փուլում Կազմակերպությունը շարունակելու է աջակցություն ցուցաբերել՝ ուղղված տվյալ մարմինների գործնականում կայացմանը։

Ավելին, Կազմակերպությունն ակտիվ մասնակցություն է ունեցել ՀՀ գլխավոր դատախազության ապօրինի ծագում ունեցող գույքի բռնագանձման մասնագիտացված ստորաբաժանման ձևավորման գործընթացում, ի թիվս այլնի՝ տրամադրելով նաև տեխնիկական ու գույքային աջակցություն:

Իրավունքի զարգացման ոլորտում համագործակցություն է իրականացվել նաև Կազմակերպության և ՀՀ արդարադատության ակադեմիայի միջև, ինչի շրջանակներում իրականացվել են դասընթացավարների համատեղ վերապատրաստումներ, ինչպես նաև դատավորների համար սեմինարներ։

Հայաստանի Հանրապետության և Զարգացման իրավունքի միջազգային կազմակերպության (International Development Law Organization) միջև փոխըմբռնման հուշագրի (այսուհետ՝ Հուշագիր) կնքման դեպքում Երևանում կհիմնադրվի Կազմակերպության գրասենյակ, ինչը կդյուրացնի համագործակցության աշխատանքները Հայաստանի Հանրապետության կառավարության և Կազմակերպության միջև։ Հուշագրի նպատակն է ՀՀ-ում Կազմակերպության գրասենյակի հիմնադրումը և դրա անկախության ու գործառույթների արդյունավետ իրականացման համար անհրաժեշտ պայմանների ապահովումը։

Հաշվի առնելով վերոգրյալը՝ ՀՀ արդարադատության նախարարությունը նպատակահարմար է համարում «Հայաստանի Հանրապետության և Զարգացման իրավունքի միջազգային կազմակերպության (IDLO) միջև օրենքի գերակայության ոլորտում համագործակցության և Հայաստանում գրասենյակ հիմնելու վերաբերյալ» փոխըմբռնման հուշագրի ստորագրումը։

**ՀԱՐԳԱՆՔՈՎ՝**



**ՔՐԻՍՏԻՆՆԵ ԳՐԻԳՈՐՅԱՆ**